Kleinhoewe-‘martelaars’ dalk skotvryArgieffoto: Maroela Media Ses mans wat daarvan aangekla word dat hulle Floris Johannes Kruger (60) op ŉ kleinhoewe gemartel en vermoor het, mag dalk binnekort skotvry wees. Khangelani Matebe, Luyanda Nkolose, Mzuvukile Foli, Fuzile Kosana, Athenkosi Mtshayisa en Fundile Nqwensu is in aanhouding nadat hulle Kruger glo in Augustus 2010 op sy kleinhoewe naby St Albans in Port Elizabeth vermoor het. Die beskuldigdes het na bewering by Kruger se huis ingebreek, sy huis geplunder en hom in die loop van die aand aangerand. Sy liggaam is die volgende dag met steekwonde aan sy arms en rug langs ŉ grondpad aangetref. ŉ Nadoodse ondersoek het bevind hy is uiteindelik dood weens ŉ koeëlwond aan sy kop. Hul verhoor het aanvanklik in die Port Elizabeth-hooggeregshof plaasgevind. Die staat en die verdediging het reeds hul sake gesluit en regter Bonisile Sandi moes sy uitspraak lewer. Sandi is egter vroeër vanjaar dood en die verhoor moes van voor af begin. Die nuwe verhoor het vandeesweek afgeskop. Die beskuldigdes was egter uitdagend en die meeste het geweier om vir ŉ tweede keer te pleit. Van hulle het ook geweier om uit die aanhoudingselle te kom. Die ses staan tereg op aanklagte van moord, ontvoering, huisbraak, huisroof en die onwettige besit van ŉ vuurwapen en ammunisie. Adv. Jodene Coertzen, vir die beskuldigdes, het Donderdag gesê hy gaan namens sy kliënte ŉ aansoek indien dat die Nasionale Vervolgingsgesag (NVG) hulle nie vervolg nie weens ŉ onredelike vertraging in die saak. Die saak is tot 7 September uitgestel vir betoë oor dié aansoek.